אשר אריאן

אשר אריאן, 2007
אשר אריאן (4 באוגוסט 1938 – 7 ביולי 2010) היה מרצה וחוקר ישראלי בעל שם עולמי בתחום מדע המדינה.

== חייו ופועלו ==
אריאן נולד בקליבלנד, אוהיו שבארצות הברית. הוא סיים לימודי תואר ראשון בהצטיינות באוניברסיטת קייס וסטרן ריזרב (Case Western Reserve University), ומיד אחר כך המשיך ללימודי תואר שני ולדוקטורט במדע המדינה באוניברסיטת המדינה של מישיגן. אריאן עלה לישראל ב-1966, הקים את החוג למדע המדינה באוניברסיטת תל אביב ומונה לראש החוג הראשון, תפקיד בו כיהן עד 1973. בשנת 1969 הועלה לדרגת מרצה בכיר. בינואר 1972 היה מחותמי מברק של פרופסורים לראש הממשלה, גולדה מאיר, בו נטען שהממשלה לא עשתה מספיק להשגת הסכם שלום עם מצרים. בשנת 1973 היה חתן פרס נפתלי למדעי הכלכלה והחברה של עיריית תל אביב על ספרו "העם הבוחר". לאחר מכן מונה אריאן לראש מרכז גולדה מאיר לחקר עבודה וחברה של אוניברסיטת תל אביב. ב-1977 נבחר לדיקן הפקולטה למדעי החברה באוניברסיטת תל אביב, ולאחר מכן הופקד על הקתדרה למדע המדינה על שם רומולו בטנקורט.

ב-1979 היה אריאן חבר בקבוצה אשר כתבה את החוקה שכוננה את האגודה הישראלית למדע המדינה, ונבחר לעמוד בראש האגודה. במסגרת תפקיד זה ייסד את הכנס השנתי של האגודה, והשקיע בהרחבת החברות בה ובפיתוח הפעילות הנעשית במסגרתה. ב-1983 חזר לעמוד בשנית בראש החוג למדע המדינה באוניברסיטת תל אביב, למשך שנתיים נוספות.

לאורך השנים ייצג אריאן את ישראל בעולם המחקר הבינלאומי. בשנות השמונים מונה לחבר הוועד הפועל של האגודה הבינלאומית למדע המדינה ונבחר לכהן כסגן יושב ראש בכנסי האגודה בשנים 1985–1988. בשנים 1994–2002 היה העורך של סדרת הספרים היוקרתית של האגודה Advances in Political Science בהוצאת Macmillan.

משנת 1986 היה אריאן פרופסור בכיר מן המניין בחוג למדע המדינה באוניברסיטת העיר ניו יורק (City University of New-York), שם גם עמד בראש מרכז רוברט וגנר למדיניות ציבורית אורבנית ובראש התוכנית ללימודי דוקטורט. בראשית שנות התשעים עבר אריאן לאוניברסיטת חיפה, שם כיהן כפרופסור מן המניין.

במהלך שנות המחקר במדע המדינה פרסם אריאן עשרות ספרים ומאמרים בענייני ממשל ומשטר, בחירות, דעת קהל והתנהגות פוליטית בישראל מנקודת מבט השוואתית בינלאומית. שניים מהמפעלים המרכזיים שהוא הוביל הם סדרת הסקרים והספרים של הבחירות בישראל, פרויקט רב-שנתי הוותיק ביותר בחקר מדע המדינה בישראל, אותו ייסד ב-1996 במכון הישראלי לדמוקרטיה, ופרויקט מדיניות הביטחון הלאומי ודעת הקהל של מרכז יפה למחקרים אסטרטגיים באוניברסיטת תל אביב.

באמצע שנות התשעים מונה אריאן לעמית בכיר במכון הישראלי לדמוקרטיה, שם ריכז את מרבית פעילותו בשנותיו האחרונות. במסגרת עבודתו במכון יזם את שילובו של המכון למחקר חברתי שימושי על שם גוטמן בתוך המכון הישראלי לדמוקרטיה ועמד בראש התוכנית 'רפורמות פוליטיות'. ב-2006 זכה מרכז גוטמן בפרס הסובלנות מטעם הוועדה הציבורית של פרס הסובלנות. כמו כן כונן אריאן את פרויקט מדד הדמוקרטיה הישראלית, המציג הערכה שנתית של מצב הדמוקרטיה בישראל מנקודת מבט השוואתית, היסטורית ובינלאומית.

אריאן היה נשוי ואב לשלושה ילדים. 

אשר אריאן נפטר ב-7 ביולי 2010 לאחר שחלה בסרטן הגרון.

==פרסומים נבחרים==
* אשר אריאן, תמר הרמן, יובל לבל, הילה צבן, אנה קנפלמן ומיכאל פיליפוב, [https://www.idi.org.il/books/5633 מדד הדמוקרטיה 2010], המכון הישראלי לדמוקרטיה. 
* אשר אריאן, תמר הרמן, [https://www.idi.org.il/books/5932 הבחירות בישראל 2009], המכון הישראלי לדמוקרטיה, 2011. 
*אשר אריאן, תמר הרמן, ניר אטמור, יעל הדר, ויובל לבל, 2008. [https://www.idi.org.il/books/5643 מדד הדמוקרטיה הישראלית 2008: בין המדינה לבין החברה האזרחית], ירושלים: המכון הישראלי לדמוקרטיה.
* אשר אריאן, ניר אטמור, ויעל הדר, 2007. [https://www.idi.org.il/books/4705 מדד הדמוקרטיה הישראלית 2007: לכידות בחברה שסועה], ירושלים: המכון הישראלי לדמוקרטיה. 
* אשר אריאן, ניר אטמור, ויעל הדר, 2006. [https://www.idi.org.il/books/5644 מדד הדמוקרטיה הישראלית 2006: תמורות במערך המפלגות בישראל: התמודדות או היערכות מחדש?], ירושלים: המכון הישראלי לדמוקרטיה. 
* אשר אריאן, פזית בן-נון, שלומית ברנע, רפאל ונטורה, ומיכל שמיר, 2005. [https://www.idi.org.il/events/11867 מדד הדמוקרטיה הישראלית 2005: לציון עשור לרצח ראש הממשלה יצחק רבין ז"ל], ירושלים: המכון הישראלי לדמוקרטיה. 
* אשר אריאן, פזית בן-נון, ושלומית ברנע, 2004. [https://www.idi.org.il/books/5656 מדד הדמוקרטיה הישראלית 2004: סקר עמדות הנוער], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 2008. [https://www.idi.org.il/books/5937 הבחירות בישראל: 2006], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 2004. [https://www.idi.org.il/books/5942 הבחירות בישראל: 2003], ירושלים: המכון הישראלי לדמוקרטיה. 
* אשר אריאן, דוד נחמיאס, דורות נבות, ודניאל שני, 2003. [https://www.idi.org.il/books/5666 מדד הדמוקרטיה הישראלית 2003], ירושלים: המכון הישראלי לדמוקרטיה.
* אשר אריאן, דוד נחמיאס, ורות אמיר, 2002. [https://www.idi.org.il/books/5428 משילות והרשות המבצעת בישראל], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 2001. [https://www.idi.org.il/books/5947 הבחירות בישראל - 2001], ירושלים: המכון הישראלי לדמוקרטיה. 
* אשר אריאן, דוד נחמיאס, ודורון נבות, 2000. [https://www.idi.org.il/parliaments/11535/11545 מעברי שלטון בישראל: השפעות על מבנה הממשל ותפקודו], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 1999. [https://www.idi.org.il/books/5952 הבחירות בישראל - 1999], ירושלים: המכון הישראלי לדמוקרטיה. 
* אשר אריאן, ורות אמיר, 1997. [https://www.idi.org.il/books/5928 הבחירות הבאות: באיזו שיטה נבחר?], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 1996. [https://www.idi.org.il/books/6676 הבחירות בישראל - 1996], ירושלים: המכון הישראלי לדמוקרטיה. 
* אשר אריאן, ומיכל שמיר (עורכים), 1992. הבחירות בישראל: 1992, ירושלים: המכון הישראלי לדמוקרטיה.
* אשר אריאן, 1999. ביטחון בצל איום: דעת-קהל בישראל בשאלות של שלום ומלחמה, תל אביב: מרכז יפה למחקרים אסטרטגיים, אוניברסיטת תל אביב, פפירוס.
* אשר אריאן, 1985, 1990. פוליטיקה ומשטר בישראל, תל אביב: זמורה ביתן. 
* אשר אריאן, 1979. ישראל: דור ההתהוות, תל אביב: זמורה ביתן, מודן.
* אשר אריאן, 1973. העם הבוחר: דפוסי הצבעה בישראל, רמת גן: מסדה.

==ראו גם==
* מדד הדמוקרטיה הישראלית

==קישורים חיצוניים==
* [https://www.idi.org.il/staff/3688 אשר אריאן], באתר המכון הישראלי לדמוקרטיה
* [https://simania.co.il/authorDetails.php?itemId=18456 אשר אריאן], באתר סימניה
* 
* ריאיון מצולם עם פרופ' אשר אריאן על מדד הדמוקרטיה הישראלית 2007

==הערות שוליים==

קטגוריה:סגל אוניברסיטת חיפה: מדעי המדינה
קטגוריה:סגל אוניברסיטת תל אביב: מדע המדינה
קטגוריה:סגל אוניברסיטת העיר ניו יורק
קטגוריה:מחברי ספרי עיון ישראלים
קטגוריה:זוכי פרס נפתלי
קטגוריה:חוקרי מדע המדינה ישראלים
קטגוריה:ישראלים ילידי ארצות הברית
קטגוריה:עולים בשנות ה-1960
קטגוריה:בוגרי אוניברסיטת קייס וסטרן ריזרב
קטגוריה:בוגרי אוניברסיטת המדינה של מישיגן
קטגוריה:נשיאי האגודה הישראלית למדע המדינה
קטגוריה:אישים הקבורים בבית הקברות שדה יהושע
קטגוריה:ישראלים שנולדו ב-1938
קטגוריה:ישראלים שנפטרו ב-2010